CELEX: 32019R0335
Language: el
Date: 2019-02-27 00:00:00
Title: Κανονισμός (ΕΕ) 2019/335 της Επιτροπής, της 27ης Φεβρουαρίου 2019, για την τροποποίηση του παραρτήματος III του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου όσον αφορά την καταχώριση του αλκοολούχου ποτού «Tequila» ως γεωγραφικής ένδειξης

28.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 60/3
               
            
         ΚΑΝΟΝΙΣΜΟΣ (ΕΕ) 2019/335 ΤΗΣ ΕΠΙΤΡΟΠΗΣ
         της 27ης Φεβρουαρίου 2019
         για την τροποποίηση του παραρτήματος III του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου όσον αφορά την καταχώριση του αλκοολούχου ποτού «Tequila» ως γεωγραφικής ένδειξης
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (1), και ιδίως το άρθρο 17 παράγραφος 8,
         Εκτιμώντας τα ακόλουθα:
         
                     (1)
                  
                  
                     Το Consejo Regulador del Tequila («ο αιτών»), μεξικανικός φορέας συσταθείς βάσει της μεξικανικής νομοθεσίας, αιτήθηκε την καταχώριση της ονομασίας «Tequila» ως γεωγραφικής ένδειξης στο παράρτημα III του κανονισμού (ΕΚ) αριθ. 110/2008, σύμφωνα με τη διαδικασία που προβλέπεται στο άρθρο 17 παράγραφος 1 του εν λόγω κανονισμού. Η «Tequila» είναι αλκοολούχο ποτό που κατά παράδοση παράγεται στις Ηνωμένες Πολιτείες του Μεξικού από την απόσταξη χυμών που προέρχονται από την Agave tequilana F.A.C. Weber (κυανή ποικιλία).
                  
               
                     (2)
                  
                  
                     Δυνάμει του άρθρου 17 παράγραφος 5 του κανονισμού (ΕΚ) αριθ. 110/2008, η Επιτροπή εξέτασε την αίτηση για καταχώριση της ονομασίας «Tequila» που διαβίβασε ο αιτών.
                  
               
                     (3)
                  
                  
                     Αφού αποφάνθηκε ότι η αίτηση είναι συμβατή με τον κανονισμό (ΕΚ) αριθ. 110/2008, η Επιτροπή δημοσίευσε τις βασικές προδιαγραφές του τεχνικού φακέλου για την «Tequila» στην Επίσημη Εφημερίδα της Ευρωπαϊκής Ένωσης (2), δυνάμει του άρθρου 17 παράγραφος 6 του κανονισμού (ΕΚ) αριθ. 110/2008, για τους σκοπούς της διαδικασίας ένστασης.
                  
               
                     (4)
                  
                  
                     Δυνάμει του άρθρου 17 παράγραφος 7 του κανονισμού (ΕΚ) αριθ. 110/2008 και του άρθρου 13 παράγραφος 1 του εκτελεστικού κανονισμού (ΕΕ) αριθ. 716/2013 της Επιτροπής (3), η Unión Española del Licor από την Ισπανία και η Vinum et Spiritus από το Βέλγιο υπέβαλαν, εντός της ταχθείσας προθεσμίας, ενστάσεις κατά της καταχώρισης της ονομασίας «Tequila» ως γεωγραφικής ένδειξης. Η Επιτροπή έκρινε τις δύο ενστάσεις παραδεκτές σύμφωνα με το άρθρο 14 του εκτελεστικού κανονισμού (ΕΕ) αριθ. 716/2013. Επίσης, ελήφθησαν ενστάσεις της Unión de Licoristas Cataluña, καθώς και περαιτέρω πληροφορίες της Unión Española del Licor και της Vinum et Spiritus, αλλά κρίθηκαν απαράδεκτες σύμφωνα με το άρθρο 14 παράγραφος 1 του εκτελεστικού κανονισμού (ΕΕ) αριθ. 716/2013, δεδομένου ότι δεν υποβλήθηκαν εντός της χρονικής περιόδου που προβλέπεται στο άρθρο 17 παράγραφος 7 του κανονισμού (ΕΚ) αριθ. 110/2008.
                  
               
                     (5)
                  
                  
                     Με επιστολή της 4ης Απριλίου 2017, η Επιτροπή κοινοποίησε στον αιτούντα τις δύο παραδεκτές ενστάσεις και τον κάλεσε να υποβάλει τις παρατηρήσεις του εντός δύο μηνών, σύμφωνα με το άρθρο 15 παράγραφος 1 του εκτελεστικού κανονισμού (ΕΕ) αριθ. 716/2013. Ο αιτών διαβίβασε τις παρατηρήσεις του στις 3 Ιουνίου 2017, ήτοι εντός της απαιτούμενης προθεσμίας.
                  
               
                     (6)
                  
                  
                     Δυνάμει του άρθρου 15 παράγραφος 1 του εκτελεστικού κανονισμού (ΕΕ) αριθ. 716/2013, η Επιτροπή κοινοποίησε τις παρατηρήσεις του αιτούντος, με επιστολές της 31ης Ιουλίου 2017, στους δύο υποβάλλοντες ένσταση και τους έδωσε προθεσμία δύο μηνών για να υποβάλουν τυχόν σχόλια, δυνάμει του άρθρου 15 παράγραφος 2 του εν λόγω εκτελεστικού κανονισμού. Η Επιτροπή έλαβε την απάντηση της Unión Española del Licor στις 22 Σεπτεμβρίου 2017.
                  
               
                     (7)
                  
                  
                     Οι ενστάσεις της Unión Española del Licor και της Vinum et Spiritus αφορούν υποχρεωτικές απαιτήσεις που ορίζονται στο επίσημο πρότυπο NOM-006-SCFI-2012 (αλκοολούχα ποτά — Tequila — Προδιαγραφές), το οποίο δημοσιεύθηκε στο Diario Oficial de la Federación (την επίσημη εφημερίδα της ομοσπονδίας), στις 13 Δεκεμβρίου 2012 (4) (εφεξής «το επίσημο μεξικανικό πρότυπο»), και στο οποίο παραπέμπει ο τεχνικός φάκελος για την «Tequila», όσον αφορά: α) απαιτήσεις επισήμανσης για πληροφορίες υγειονομικού και εμπορικού χαρακτήρα και για τους αριθμούς αναφοράς των εγκεκριμένων παραγωγών· β) περιορισμούς στις εμπορικές συμφωνίες μεταξύ προμηθευτών και εμφιαλωτών όσον αφορά την έγκριση της χρήσης καταχωρισμένων σημάτων ή άλλων διακριτικών σημείων, οι οποίοι περιορίζουν την ικανότητα των εμφιαλωτών να προμηθεύονται μεξικανικό προϊόν, ενώ περιορίζουν και την εμπορία του προϊόντος «Tequila» μετά την εμφιάλωση σε ορισμένα εγκεκριμένα σήματα, εμποδίζοντας με τον τρόπο αυτό τις επιχειρήσεις να εμπορεύονται την «Tequila» με τα δικά τους σήματα εάν δεν διαθέτουν ειδική έγκριση· γ) κανόνες σχετικά με την έγκριση επιχειρήσεων στην Ένωση, οι οποίες επιτρέπεται να εμφιαλώνουν «Tequila», καθώς και σχετικά με προδιαγραφές για τις διαδικασίες εμφιάλωσης· δ) απαιτήσεις ελέγχου που ισχύουν ως προς τους εγκεκριμένους εμφιαλωτές στην επικράτεια της Ένωσης, καθώς και τις συνέπειες που προβλέπει το επίσημο μεξικανικό πρότυπο σε περιπτώσεις μη συμμόρφωσης· ε) την απαγόρευση της χύδην εμπορίας προϊόντος «Tequila» κατηγορίας μείγματος (το οποίο στο σύνολο των αναγωγικών σακχάρων περιέχει έως 49 % σάκχαρα από άλλες πηγές πλην της Agave tequilana F.A.C.Weber κυανή ποικιλία) εντός της Ένωσης και την απαγόρευση της προμήθειας προϊόντος «Tequila» κατηγορίας μείγματος χύδην μέσω τρίτων χωρών· και στ) την απαίτηση η κατηγορία «Tequila» 100 % από αγαύη να εμφιαλώνεται σε μονάδα την οποία διαχειρίζονται εγκεκριμένοι παραγωγοί και η οποία βρίσκεται εντός της οριοθετημένης γεωγραφικής περιοχής στις Ηνωμένες Πολιτείες του Μεξικού. Οι ενιστάμενοι ισχυρίζονται ότι οι εν λόγω απαιτήσεις καταστρατηγούν, και είναι ασύμβατες με, το ελεύθερο εμπόριο και τον ελεύθερο ανταγωνισμό όσον αφορά το προϊόν «Tequila» στα κράτη μέλη και, ειδικότερα, ότι παραβιάζουν το άρθρο 6 του κανονισμού (ΕΚ) αριθ. 110/2008.
                  
               
                     (8)
                  
                  
                     Ο αιτών δηλώνει ότι οι ενστάσεις θα πρέπει να απορριφθούν ως απαράδεκτες, διότι οι ενιστάμενοι κατά την υποβολή της ένστασης δεν χρησιμοποίησαν το υπόδειγμα που απαιτεί το άρθρο 13 παράγραφος 1 του εκτελεστικού κανονισμού (ΕΕ) αριθ. 716/2013, και δεν κατέδειξαν ποιοι συγκεκριμένοι όροι καταχώρισης, από τους προβλεπόμενους στον κανονισμό (ΕΚ) αριθ. 110/2008, δεν πληρούνται. Ο αιτών υποστηρίζει ότι κύριος στόχος του συστήματος των ελέγχων της εμφιάλωσης, της εμπορίας και της διανομής είναι η διασφάλιση της ιχνηλασιμότητας και, κατά συνέπεια, της γνησιότητας του προϊόντος «Tequila». Ο αιτών επιπλέον αναφέρει ότι κάθε επιχείρηση που επιθυμεί να εμφιαλώνει χύδην «Tequila» μπορεί να το πράξει εφόσον λάβει πιστοποιητικό έγκρισης εμφιαλωτή «Tequila» και συνάψει σύμβαση συνυπευθυνότητας για το καταχωρισμένο σήμα ή για άλλο διακριτικό σημείο.
                  
               
                     (9)
                  
                  
                     Επιπλέον, ο αιτών θεωρεί ότι καμία από τις παρατηρήσεις που αμφισβητούν την εφαρμογή του επίσημου μεξικανικού προτύπου δεν συνιστά λόγο ένστασης σύμφωνα με τον κανονισμό (ΕΚ) αριθ. 110/2008, δεδομένου ότι η ονομασία «Tequila» είναι ήδη δεσμευτική βάσει των διατάξεων της συμφωνίας μεταξύ της Ευρωπαϊκής Ένωσης και των Ηνωμένων Πολιτειών του Μεξικού, της 27ης Μαΐου 1997, για την αμοιβαία αναγνώριση και προστασία των επωνυμιών στον τομέα των αλκοολούχων ποτών («συμφωνία του 1997») (5), η οποία στο άρθρο 4 παράγραφος 2 προβλέπει ότι στο έδαφος της Ένωσης, η προστατευόμενη επωνυμία «Tequila» χρησιμοποιείται μόνο υπό τις προϋποθέσεις που προβλέπονται από τους νόμους και κανονισμούς των Ηνωμένων Πολιτειών του Μεξικού.
                  
               
                     (10)
                  
                  
                     Όσον αφορά το ζήτημα του τύπου των ενστάσεων το οποίο έθιξε ο αιτών, η Επιτροπή έκρινε τις ενστάσεις της Unión Española del Licor και της Vinum et Spiritus παραδεκτές, διότι πληρούν τις απαιτήσεις που ορίζονται στο άρθρο 13 παράγραφος 1 και στο άρθρο 14 παράγραφος 1 του εκτελεστικού κανονισμού (ΕΕ) αριθ. 716/2013, καθώς στις ενστάσεις παρέχονταν όλες οι πληροφορίες που απαιτούνται στο έντυπο «Αίτηση ένστασης κατά γεωγραφικής ένδειξης», το οποίο παρατίθεται στο παράρτημα III του εν λόγω εκτελεστικού κανονισμού.
                  
               
                     (11)
                  
                  
                     Όσον αφορά την εφαρμοσιμότητα των κανόνων που περιλαμβάνει το επίσημο μεξικανικό πρότυπο, δεδομένου ότι πρόκειται για ρυθμίσεις τρίτης χώρας, η Επιτροπή θεωρεί ότι οι κανόνες αυτοί δεν παράγουν άμεσα εξωεδαφικά αποτελέσματα στην Ένωση. Ωστόσο, μέσω της δημοσίευσης των βασικών προδιαγραφών του τεχνικού φακέλου της ονομασίας «Tequila» στην Επίσημη Εφημερίδα της Ευρωπαϊκής Ένωσης, γίνεται ρητή αναφορά σε ορισμένους κανόνες του επίσημου μεξικανικού προτύπου και, ως εκ τούτου, συνάγεται η εφαρμοσιμότητά τους ως προς το προοριζόμενο για εξαγωγή προϊόν. Στους κανόνες αυτούς περιλαμβάνονται απαιτήσεις παραγωγής, διατάξεις περί επισήμανσης, καθώς και κανόνες σχετικά με την εμφιάλωση της κατηγορίας «Tequila» 100 % από αγαύη, οι οποίοι παρατίθενται ή στους οποίους γίνεται παραπομπή στην εν λόγω δημοσίευση στην Επίσημη Εφημερίδα της Ευρωπαϊκής Ένωσης. Δυνάμει του κανονισμού (ΕΚ) αριθ. 110/2008 δεν μπορεί να προστατεύεται ένα σύστημα που επιτρέπει στις επιχειρήσεις ή στις αρχές τρίτης χώρας να εμποδίζουν τη διανομή του προϊόντος στο σύνολο της ενιαίας αγοράς μετά την εισαγωγή του κατά τρόπο ασυμβίβαστο με τις αρχές του ενωσιακού δικαίου.
                  
               
                     (12)
                  
                  
                     Όσον αφορά τη σχέση με τη συμφωνία του 1997, η οποία προστάτευε την «Tequila» στην επικράτεια της Ένωσης, υπενθυμίζεται ότι η ενδεχόμενη προστασία βάσει του κανονισμού (ΕΚ) αριθ. 110/2008 διέπεται από διαφορετικό νομικό καθεστώς, το οποίο είναι ανεξάρτητο από το προβλεπόμενο στη συμφωνία του 1997. Δεδομένου ότι ο αιτών αποφάσισε να αιτηθεί την ξεχωριστή προστασία της γεωγραφικής ένδειξης «Tequila» βάσει του κανονισμού (ΕΚ) αριθ. 110/2008, επιπροσθέτως της προστασίας βάσει της συμφωνίας του 1997, θα πρέπει να διευκρινιστεί ότι η προστασία βάσει των δύο πράξεων ισχύει σύμφωνα με τους αντίστοιχους κανόνες της κάθε πράξης.
                  
               
                     (13)
                  
                  
                     Η Επιτροπή εξέτασε τα επιχειρήματα και τα αποδεικτικά στοιχεία που προσκόμισαν οι ενιστάμενοι και ο αιτών, και κατέληξε στο συμπέρασμα ότι η ονομασία «Tequila» θα πρέπει να καταχωριστεί ως γεωγραφική ένδειξη στο παράρτημα III του κανονισμού (ΕΚ) αριθ. 110/2008, με βάση τις παρακάτω εκτιμήσεις:
                  
               
                     (14)
                  
                  
                     Όσον αφορά τις απαιτήσεις επισήμανσης που αναφέρονται στην αιτιολογική σκέψη 7 στοιχείο α), το άρθρο 6 παράγραφος 1 του κανονισμού (ΕΚ) αριθ. 110/2008 προβλέπει ότι τα κράτη μέλη δύνανται να θεσπίζουν πρόσθετους κανόνες για την παραγωγή, την περιγραφή, την παρουσίαση και την επισήμανση, οι οποίοι είναι αυστηρότεροι εκείνων που καθορίζονται στο παράρτημα II του εν λόγω κανονισμού, εφόσον οι κανόνες αυτοί είναι συμβατοί με το ενωσιακό δίκαιο. Το άρθρο 6 παράγραφος 1 του εν λόγω κανονισμού πρέπει να εφαρμόζεται κατ' αναλογία στους κανόνες που θεσπίζονται από τις αρχές τρίτων χωρών. Από το επίσημο μεξικανικό πρότυπο και από από την ενότητα 9 των βασικών προδιαγραφών του τεχνικού φακέλου του προϊόντος «Tequila», φαίνεται ότι οι Ηνωμένες Πολιτείες του Μεξικού προβλέπουν πρόσθετους κανόνες για την επισήμανση όλων των προϊόντων «Tequila», οι οποίοι είναι αυστηρότεροι των προβλεπόμενων στον κανονισμό (ΕΚ) αριθ. 110/2008. Οι εν λόγω κανόνες αφορούν πληροφορίες υγειονομικού και εμπορικού χαρακτήρα, καθώς και τους αριθμούς αναφοράς, τα ονόματα και τις διευθύνσεις που ταυτοποιούν τον εγκεκριμένο παραγωγό ή εμφιαλωτή. Οι απαιτήσεις αυτές δεν είναι ασυμβίβαστες με τους κανόνες της Ένωσης σχετικά με την επισήμανση, και ιδίως με τους προβλεπόμενους στον κανονισμό (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου (6). Η απαίτηση ταυτοποίησης των επιχειρήσεων μέσω αριθμού αναφοράς ή ονόματος και διεύθυνσης είναι δικαιολογημένη για λόγους διαφάνειας και ιχνηλασιμότητας και δεν αποτελεί παράλογη απαίτηση. Για τους λόγους αυτούς, η Επιτροπή κρίνει ότι οι λόγοι ένστασης που αφορούν τις απαιτήσεις επισήμανσης είναι αβάσιμοι και ότι πρέπει να απορριφθούν.
                  
               
                     (15)
                  
                  
                     Οι περιορισμοί σχετικά με εμπορικές συμφωνίες μεταξύ προμηθευτών και εμφιαλωτών που αναφέρονται στην αιτιολογικής σκέψη 7 στοιχείο β), καθώς και οι κανόνες για την έγκριση των εμφιαλωτών στην Ένωση και για τις διαδικασίες των εν λόγω εγκρίσεων που αναφέρονται στην αιτιολογική σκέψη 7 στοιχείο γ) είναι δικαιολογημένοι στο πλαίσιο της ανάγκης διασφάλισης της ιχνηλασιμότητας και πρόληψης της απάτης. Οι κανόνες εφαρμόζονται ρητά στην επισήμανση του προϊόντος που προορίζεται για εξαγωγή, όπως αναφέρεται στην ενότητα 9 δεύτερο εδάφιο των βασικών προδιαγραφών του τεχνικού φακέλου για το προϊόν «Tequila» που δημοσιεύθηκε στην Επίσημη Εφημερίδα της Ευρωπαϊκής Ένωσης, η οποία αναφέρεται στη χρήση του όρου «Tequila» και των καταχωρισμένων σημάτων ή άλλων διακριτικών σημείων σύμφωνα με τη σύμβαση συνυπευθυνότητας που έχει καταχωριστεί στον Οργανισμό Βιομηχανικής Ιδιοκτησίας του Μεξικού (Instituto Mexicano de la Propriedad Industrial - IMPI). Η Επιτροπή θεωρεί ότι οι εν λόγω κανόνες και συμφωνίες, στον βαθμό που ισχύουν ως προς στη χρήση του όρου «Tequila» εντός της Ένωσης, είναι αναλογικοί και δικαιολογημένοι, και ότι οι λόγοι ένστασης είναι αβάσιμοι και πρέπει να απορριφθούν.
                  
               
                     (16)
                  
                  
                     Όσον αφορά τις απαιτήσεις ελέγχου που ισχύουν ως προς τους εγκεκριμένους εμφιαλωτές στην επικράτεια της Ένωσης, καθώς και τις συνέπειες που προβλέπει το επίσημο μεξικανικό πρότυπο σε περιπτώσεις μη συμμόρφωσης, οι οποίες αναφέρονται στην αιτιολογική σκέψη 7 στοιχείο δ), το άρθρο 22 του κανονισμού (ΕΚ) αριθ. 110/2008 προβλέπει διατάξεις για την επαλήθευση της συμμόρφωσης προς τις προδιαγραφές πριν από τη διάθεση του προϊόντος στην αγορά, οι οποίες, όσον αφορά την «Tequila» που προορίζεται για πώληση στους καταναλωτές, περιλαμβάνουν τις δραστηριότητες εμφιάλωσης και απαιτούν συγκεκριμένα η επαλήθευση της συμμόρφωσης να διασφαλίζεται από τις δημόσιες αρχές της τρίτης χώρας ή από έναν ή περισσότερους φορείς πιστοποίησης προϊόντων για προϊόν καταγόμενο από τρίτη χώρα. Η Επιτροπή επισημαίνει ότι οι διαδικασίες ελέγχου και τα μέτρα σε περίπτωση μη συμμόρφωσης δικαιολογούνται λόγω της ανάγκης διασφάλισης της ιχνηλασιμότητας και αποτροπής προσμίξεων και απάτης, που είναι δύσκολο να εντοπιστούν σε ένα τέτοιο προϊόν. Στο μέτρο που το επίσημο μεξικανικό πρότυπο προβλέπει επαλήθευση της συμμόρφωσης προς τις προδιαγραφές του τεχνικού φακέλου πριν από τη διάθεση του προϊόντος «Tequila» προς πώληση στους καταναλωτές στην αγορά της Ένωσης, οι κανόνες είναι σύμφωνοι με το άρθρο 22 παράγραφος 2 του κανονισμού (ΕΚ) αριθ. 110/2008. Για τους λόγους αυτούς, η Επιτροπή κρίνει ότι οι λόγοι ένστασης που αφορούν τις απαιτήσεις ελέγχου είναι αβάσιμοι και πρέπει να απορριφθούν.
                  
               
                     (17)
                  
                  
                     Όσον αφορά την εικαζόμενη απαγόρευση χύδην εμπορίας προϊόντος «Tequila» κατηγορίας μείγματος εντός της Ένωσης, η οποία αναφέρεται στην αιτιολογική σκέψη 7 στοιχείο ε), η Επιτροπή επισημαίνει ότι στη δημοσίευση των βασικών προδιαγραφών του τεχνικού φακέλου της ονομασίας «Tequila» στην Επίσημη Εφημερίδα της Ευρωπαϊκής Ένωσης καθορίζεται μόνο ο ειδικός κανόνας για την απαγόρευση της χύδην εμπορίας προϊόντος κατηγορίας «Tequila» 100 % από αγαύη και ότι δεν γίνεται καμία αναφορά σε απαγόρευση του χύδην εμπορίου εντός της ενιαίας αγοράς προϊόντος «Tequila» κατηγορίας μείγματος, μετά την εισαγωγή του στην Ένωση.
                  
               
                     (18)
                  
                  
                     Όσον αφορά την εικαζόμενη απαγόρευση της χύδην προμήθειας «Tequila» κατηγορίας μείγματος μέσω τρίτων χωρών, η οποία προκύπτει από την απαίτηση για σύναψη σύμβασης συνυπευθυνότητας που έχει καταχωριστεί στον IMPI για την προμήθεια χύδην προϊόντος, και λαμβανομένης υπόψη της ανάγκης διασφάλισης της ιχνηλασιμότητας και πρόληψης της απάτης, η Επιτροπή κρίνει δικαιολογημένη την απαίτηση να μπορεί να πραγματοποιείται η αγορά χύδην προϊόντος που προέρχεται από χώρα εκτός της Ένωσης μόνο από παραγωγούς στη χώρα προέλευσης. Για τους λόγους αυτούς, η Επιτροπή κρίνει ότι οι λόγοι ένστασης που αφορούν περιορισμούς οι οποίοι ισχύουν ως προς το χύδην προϊόν είναι αβάσιμοι και πρέπει να απορριφθούν.
                  
               
                     (19)
                  
                  
                     Όσον αφορά την ένσταση σύμφωνα με την οποία η απαίτηση για υποχρεωτική εμφιάλωση εντός της οριοθετημένης γεωγραφικής περιοχής, που ισχύει για την κατηγορία «Tequila» 100 % από αγαύη και η οποία αναφέρεται στην αιτιολογική σκέψη 7 στοιχείο στ), είναι ασυμβίβαστη με το ενωσιακό δίκαιο, θα πρέπει να επισημανθεί ότι, σύμφωνα με το άρθρο 10 του εκτελεστικού κανονισμού (ΕΕ) αριθ. 716/2013, τυχόν περιορισμοί όσον αφορά την εμφιάλωση αλκοολούχου ποτού εντός της οριοθετημένης γεωγραφικής περιοχής πρέπει να αιτιολογούνται στον τεχνικό φάκελο, δεδομένου ότι αποτελούν ενδεχόμενο περιορισμό της ελεύθερης κυκλοφορίας των εμπορευμάτων και της ελεύθερης παροχής υπηρεσιών εντός της ενιαίας αγοράς. Το ενωσιακό δίκαιο δεν εφαρμόζεται για τον προσδιορισμό του κατά πόσον μια τρίτη χώρα μπορεί να επιβάλει περιορισμούς στην εμφιάλωση εντός της επικράτειάς της, εφαρμόζεται όμως για την αποφυγή περιορισμών ως προς την εμφιάλωση ή την εκ νέου εμφιάλωση χύδην προϊόντος εντός της Ένωσης, εάν τα εν λόγω χύδην προϊόντα εξήχθησαν από την τρίτη χώρα στην Ένωση. Οι εν λόγω περιορισμοί επιτρέπονται μόνον εάν είναι αναγκαίοι, σύμφωνοι με την αρχή της αναλογικότητας και ικανοί να προστατεύσουν τη φήμη της γεωγραφικής ένδειξης. (7)
                     
                  
               
                     (20)
                  
                  
                     Στην ενότητα 7 των βασικών προδιαγραφών του τεχνικού φακέλου, ο αιτών αναφέρει ότι σκοπός του περιορισμού ως προς την εμφιάλωση είναι η διατήρηση μεγαλύτερης οργανοληπτικής πολυπλοκότητας, η οποία θα μπορούσε να τεθεί σε κίνδυνο από τη μεταφορά του προϊόντος χύδην, δεδομένου ότι δεν προστίθενται άλλα σάκχαρα παρά μόνο αυτά που προκύπτουν από την Agave tequilana F.A.C.Weber (κυανή ποικιλία). Ο αιτών υποστηρίζει επίσης ότι ένας ακόμη λόγος για τον περιορισμό ως προς την εμφιάλωση είναι να διαφυλαχθεί η φήμη της «Tequila» 100 % από αγαύη, φήμη η οποία ουσιαστικά βασίζεται στα ιδιαίτερα χαρακτηριστικά και γενικότερα στην ποιότητα του προϊόντος που με τη σειρά της προκύπτει από την τεχνογνωσία των τοπικών εγκεκριμένων παραγωγών και η οποία ενδέχεται να υπονομευθεί από τον κίνδυνο προσμίξεων και απάτης, που είναι δύσκολο να εντοπιστούν. Η εν λόγω απαίτηση πρέπει να θεωρηθεί συμβατή με το ενωσιακό δίκαιο παρά το περιοριστικό της αποτέλεσμα, εάν καταδειχθεί ότι είναι αναγκαία, αναλογική και ικανή να στηρίξει τη σημαντική φήμη της οποίας αναμφισβήτητα χαίρει η μεξικανική ονομασία «Tequila» στους καταναλωτές. Όπως προκύπτει από τις πληροφορίες που παρέχονται στον τεχνικό φάκελο, ο συγκεκριμένος περιορισμός ως προς την εμφιάλωση αφορά μόνο μία κατηγορία «Tequila», ενώ δεν εμποδίζει την εισαγωγή στην Ένωση «Tequila» κατηγορίας μείγματος (που περιέχει έως 49 % σάκχαρα μη προερχόμενα από την πρώτη ύλη) χύδην, ως προς την οποία δεν ισχύει ο εν λόγω περιορισμός. Το εδαφικό πεδίο εφαρμογής του περιορισμού εκτείνεται μόνο στην οριοθετημένη γεωγραφική περιοχή του προϊόντος «Tequila», η οποία βρίσκεται εντός των ορίων πέντε πολιτειών του Μεξικού. Τα αποδεικτικά στοιχεία που προσκόμισε ο αιτών δείχνουν ότι ο περιορισμός αυτός δικαιολογείται ως αναλογικό και κατάλληλο μέτρο για την κατοχύρωση της σύστασης του προϊόντος και της φήμης του στους καταναλωτές. Επιπλέον, δεν έχουν αναφερθεί λιγότερο περιοριστικά εναλλακτικά μέτρα ικανά να διασφαλίσουν επαρκές επίπεδο ελέγχου. Ως εκ τούτου, η αναγκαία αιτιολόγηση του περιορισμού ως προς την υποχρεωτική εμφιάλωση προϊόντος κατηγορίας «Tequila» 100 % από αγαύη, είναι συμβατή με το άρθρο 10 του εκτελεστικού κανονισμού (ΕΕ) αριθ. 716/2013.
                  
               
                     (21)
                  
                  
                     Για τους ανωτέρω λόγους, η Επιτροπή θεωρεί ότι είναι αβάσιμοι και ότι πρέπει να απορριφθούν οι λόγοι ένστασης που διατυπώθηκαν κατά της καταχώρισης της γεωγραφικής ένδειξης «Tequila» στο παράρτημα III του κανονισμού (ΕΚ) αριθ. 110/2008, όσον αφορά την υποχρεωτική εμφιάλωση εντός της οριοθετημένης γεωγραφικής περιοχής που ισχύει ως προς την κατηγορία «Tequila» 100 % από αγαύη.
                  
               
                     (22)
                  
                  
                     Υπό το πρίσμα των ανωτέρω και σύμφωνα με το άρθρο 17 παράγραφος 8 του κανονισμού (ΕΚ) αριθ. 110/2008, η Επιτροπή θεωρεί ότι η αίτηση καταχώρισης της ονομασίας «Tequila» ως γεωγραφικής ένδειξης πληροί τους όρους που καθορίζονται στον εν λόγω κανονισμό. Η ονομασία «Tequila» θα πρέπει, ως εκ τούτου, να προστατευτεί και να καταχωριστεί ως γεωγραφική ένδειξη στο παράρτημα III του κανονισμού (ΕΚ) αριθ. 110/2008.
                  
               
                     (23)
                  
                  
                     Συνεπώς, ο κανονισμός (ΕΚ) αριθ. 110/2008 θα πρέπει να τροποποιηθεί αναλόγως.
                  
               
                     (24)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για τα αλκοολούχα ποτά,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο παράρτημα III του κανονισμού (ΕΚ) αριθ. 110/2008, στην κατηγορία προϊόντων «Άλλα αλκοολούχα ποτά», προστίθεται η ακόλουθη εγγραφή:
            
                         
                     
                     
                        
                           Tequila
                        
                     
                     
                        Ηνωμένες Πολιτείες του Μεξικού
                     
                  
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 27 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 39 της 13.2.2008, σ. 16.
         
            (2)  ΕΕ C 255 της 14.7.2016, σ. 5.
         
            (3)  Εκτελεστικός κανονισμός (ΕΕ) αριθ. 716/2013 της Επιτροπής, της 25ης Ιουλίου 2013, για τη θέσπιση των κανόνων εφαρμογής του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών (ΕΕ L 201 της 26.7.2013, σ. 21).
         
            (4)  NORMA Oficial Mexicana NOM-006-SCFI-2012, Bebidas alcohólicas - Tequila - Especificaciones που δημοσιεύθηκε στο Diario Oficial de la Federación στις 13 Δεκεμβρίου 2012.
         
            (5)  ΕΕ L 152 της 11.6.1997, σ. 15. Η συμφωνία του 1997 έχει εφαρμοστεί μέσω του κανονισμού (ΕΚ) αριθ. 936/2009 της Επιτροπής (ΕΕ L 264 της 8.10.2009, σ. 5).
         
            (6)  Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).
         
            (7)  Αιτιολογική σκέψη 6 του εκτελεστικού κανονισμού (ΕΕ) αριθ. 716/2013.